Tabriški bazar

Tabriški bazar (perzijski: بازار تبریز, Bāzār-e Tabriz) je golema tržnica u gradu Tabrizu na sjeverozapadu Irana, najveći natkriveni bazar na svijetu i jedan od najstarijih na Bliskom istoku zbog čega je 2010. godine upisan na UNESCO-v popis mjesta svjetske baštine u Aziji i Oceaniji. Tabriz je oduvijek bio važnim sjecištem putova gdje se obavljala kulturna razmjena, te je tabriški bazar već u starom vijeku postao važnom stanicom na Putu svile. Najunosnije vrijeme za trgovce u Tabrizu bilo je 16. stoljeće kada je Tabriz bio prijestolnicom safavidskog Irana. Iako je grad u sredinom 16. stoljeća izgubio status glavnog grada, Tabriški bazar je ostao važnim trgovačkim i gospodarskim središtem, ne samo grada neko i cijelog sjeverozapadnog Irana sve do danas. Tabriški bazar se sastoji od više spojenih bazara koji su trgovali specijaliziranom robom, poput Amir bazara (zlato i nakit), Muzafarije (bazar sagova), bazar obuće, i dr. Bazar se koristio i za vjerske ceremonije od kojih je najpoznatija svečanost "Noć Ašure" tokom koje trgovci prestaju trgovati na 10 dana. Poput drugih bazara u Bliskom istoku, iza njega je izgrađeno nekoliko džamija od kojih je najznamenitija Džamija Džameh. Treba spomenuti da je Tabriški bazar imao i veoma važnu političku ulogu u iranskoj ustavotvornoj revoluciji od 1905. do 1907. godine, ali i tokom Iranske revolucije 1979. godine. Reference Vanjske veze Virtualni muzej Povijesne građevine Tabriza (Islamsko sveučilište u Tabrizu, Fakultet arhitekture Arhivirano 2009-03-08 na Wayback Machine-u) (per.) (en) The Grand Bazaar of Tabriz, Jadid Online, 30. rujna 2008., [1] (in English).Hamid-Rezā Hosseini, The Largest Bazaar of Iran, Jadid Online, 4. rujna 2008., [2] (in Persian).Audio slideshow (s engleskim podnaslovima): [3] (5 min 54 sec). Ostali projekti